Kvinden kom kørende ad Aalborgvej i Hjallerup omkring klokken 21. Da hun kørte under Vestergadebroen, ramte en stor sten hendes bil. Kvinden blev ikke ramt af stenen. Alligevel ser Nordjyllands Politi med stor alvor på sagen. Det kan nemlig få fatale følger, hvis en bilist rammes af en sten, som bliver kastet ud fra en bro. - Det kan også give bilisten så stort et chok, at vedkommende automatisk forsøger at undvige. Og det kan så skabe en farlig situation, siger vagtchef hos Nordjyllands Politi, Henrik Hyldig. Politiet har ingen spor at gå efter. Man vurderer dog, at gerningsmændene tilsyneladende havde planer om at kaste flere sten, da der blev fundet en bunke sten på broen. Var gerningsmændene blevet fanget, ville sådan en form for stenkast på papiret kunne give op til otte års fængsel.

Referat:
En 38-årig kvinde fra Hjallerup slap med forskrækkelsen, da ukendte gerningsmænd lørdag aften kastede en stor sten mod hendes bil.